
Luku 1 Lumilinna




 
Moi! Mun nimi on Tuuli! Oon ihan tavallinen tyttö. No, melkein tavallinen. Mulla on siniset, melkein peppuun asti ulottuvat hiukset ja samanvärinen häntä. Ihan oikea häntä!

Mulla on yksi paras kaveri, Kivinen. Me ollaan tunnettu aina, oikeastaan siitä asti, kun opin kävelemään. Kivisellä on ruskeat silmät, aina vähän vino hymy ja maailman nopeimmat jalat. Kivinen on vähän hassu ja ehkä vähän hölmökin, mutta ei se koskaan mitään pahaa tahdo. Ainakaan tahallaan.
 
Tänään on vuoden ensimmäinen päivä! Eilen oli uusi vuosi ja me valvoimme puolille öin. Äiti sanoi, että saan valvoa vain, jos en tänään marise väsyneenä. No... En marise, vaikka silmät tuntuvat raskailta ja vähän haukotuttaa.

Mutta arvaa mitä? Yöllä oli satanut lunta!

Ei mitään loskaa tai kuraa, vaan ihan oikeaa, pehmoista puuterilunta! Sellaista, joka narskuu kengän alla ja leijailee hitaasti kuin höyhenet, kun sitä heittää ilmaan.

Aamulla avasin verhot ja mun sydän hypähti: Meidän takapihamme oli valkoinen!
 
- Äiti! Lunta! Lunta tuli! Huusin äidille.

Juoksin olohuoneeseen niin nopeasti, että villasukat lensivät jaloista. Äiti istui kahvikuppi kädessään ja sanoi hymyillen: - Huomasin juu. Mutta arvaa mitä? Minäpä kolasin takapihalle jo ison lumikasan.

- EEEEEEEIIIIII!!! Mitä! Miksi?! Huusin pettyneenä äidille.

Äiti on nyt pilannut tasaiset lumihanget pihalla.

- Hassu, siksi että sinä voit rakentaa siitä vaikka linnan!

Äiti vastasi.

Hämmennyin ensin ja sitten tajusin:

- Linnan?! Ai lumilinnan?!

Mä en ollut koskaan tehnyt oikeaa lumilinnaa, vain sellaisia pienempiä, kuin pupun pesäkoppi. Sellaisia, joihin ei kyllä ihminen mahdu sisälle. Mutta nyt oli tosi iso kasa ja mun päässä alkoi heti raksuttaa: Millainen linna? Kuka siellä asuu? Onko se hyvä vai paha? Ehkä jopa salainen?!

En malttanut odottaa, vaan vedin ulkohaalarin päälle niin nopeasti, että napit menivät vähän vinoon. Lähdin hakemaan Kivistä ulos! Kivinen on mun paras kaveri. Kivisen vanhemmat siivosivat uudenvuoden juhlia. Kivisen äiti sanoi, että heillä oli liikaa rusinapullia, mutta en usko, että sellainen on edes mahdollista. Ehkä voisimme myöhemmin Kivisen kanssa käydä tarkistamassa, oliko pullia oikeasti liikaa.

Kun päästiin Kivisiltä ulos, meidän nenämme punertuivat heti. Kivinen teki lumipalloja ja mä juoksin lumikasan luo. - Tää on mega! Tästä tulee jättilinna tai tiedelinnoitus! Vai ehkä kuitenkin taikaprinssin tukikohta?! Tai zombien vartioasema! Ehdotti Kivinen.

- Ei zombiet ehdi tänne, niillä on vapaapäivä. Vastasin heti.

Me aloimme kaivaa ja muotoilla. Ensin tein kaksi tornia, tai siis yritin, mutta toinen kaatui ja jäi kasaksi. Siitä tuli sitten lohikäärmeen pesä. Kivinen rakensi muurin, jonka takaa voi heittää lumipalloja hyökkääjiä päin, vaikka niitä ei ollut, ainakaan vielä. Sitten tein salaoven, joka oli oikeasti vain kolo, mutta mielikuvituksessa se vei salakäytävään, joka johti jääkarhun salaiseen jääkaappiin.

Kivinen keksi, että meidän linnaamme vartioi kristallikäärme. Se oli valkoinen ja sen sisällä oli kiiltäviä timantteja. Se ei päästä ketään sisään, ellei kerro salaista salasanaa.

- Mutta mikä se sana on? Kysyin Kiviseltä.

- Hmm... Jäätelönakki! Sanoi Kivinen ja me naurettiin niin, että kaaduttiin hankeen.

Kun linnan ulkopuoli alkoi olla valmis, menin äkkiä sisälle hakemaan eri värisiä nauhoja ja tyhjiä jugurttipurkkeja.

- Mitä ihmettä sinä teet? Äiti kysyi.

Huusin äkkiä takaisin:

- Koristelen hallituksen kokoushuoneen!

Linna sai ikkunat jugurttipurkeista ja lipun, jossa luki Tuuli & Kivinen 4evr. Meidän lippumme liehui pienessä pakkastuulessa ja näytti melkein oikealta.

Sitten alkoi meidän huima seikkailu!

Me päätettiin, että ollaan linnan ritareita, jotka puolustavat linnaa näkymättömiltä jäähiisiltä. Niitä ei näkynyt, mutta me kuultiin niiden askelia, kun lumipaakut tipahtelivat puista.

- Nyt ne tulee! Huuda linnan torvella! Kivinen huusi.

Mä otin tyhjän limupullon ja puhalsin sillä apua-huudon. Se kuulosti enemmän tyhjältä pierulta, mutta meillä oli hauskaa. Hypittiin, heiteltiin lumipalloja ja kiljuttiin niin, että varmaan naapurit miettivät, onko tultu ihan hulluiksi.

Kun lopulta pysähdyttiin hengittämään, istuttiin linnan muurin päälle ja katsottiin hiljaista, valkoista pihaa. Taivas oli vieläkin harmaa, mutta lumi kimalteli vähän, aivan kuin siihen olisi tippunut tähtipölyä.

- Hei, mitä sä aiot luvata tälle vuodelle? Kysyin Kiviseltä.

Se mietti hetken ja vastasi:

- Että en heitä lumipalloa sun naamaan. Ainakaan kovin usein.

Naurahdin vähän ja vastasin:

- Hyvä lupaus. Mä lupaan, että rakennetaan vielä isompi linna ennen kevättä. Sellainen, missä on oikea jääliukumäki. Ja keittiö.

Ja jäädytysrobotti, jolla saa jäätä mehuun. Ja sauna!

Kun äiti kutsui meidät sisään, oli jo iltapäivä. Mä en tuntenut enää sormiani ja posket punoittivat kuin mansikat. Mutta olo oli täynnä iloa ja uutta alkua.

Sellainen tunne, että vuodesta voisi tulla ihan paras ikinä, jos vaan jaksaa keksiä uusia juttuja ja uskaltaa rohkeasti haaveilla.

Iltapalalla sanoin äidille:

- Tämä oli paras vuoden eka päivä, mitä mulla on koskaan ollut.

Äiti hymyili ja silitti mun tukkaa:

- Ja huomenna on toinen. Jokainen päivä voi olla uusi mahtava päivä, Tuuli.

Nyökkäsin ja hymyilin. Mun päässä oli vieläkin kristallikäärme, jäähiisi ja salaoven kolina.

Ja kun menin nukkumaan, mietin, että huomenna tehdään linnalle vankilaosasto. Tai sala-aavikko. Tai ehkä me avataan vaan jäätelökioski.

Ihan mieletön lumilinna!




Luku 2 Hyvää ystävänpäivää, ystävä!

 Ihmettelin ensin, miksi ystävänpäivää oikein juhlitaan. Eikö ystävää pitäisi muistaa joka päivä, eikä vain yhtenä tiettyinä päivinä? Minusta pitäisi olla ystävällinen, kuunnella, jakaa keksit ja pelivuorot, vaikka ihan tavallisena tiistainakin.

Mutta tänä vuonna ystävänpäivä osui lauantaille ja silloin sain idean: Minä yllätän parhaan ystäväni Kivisen!

Olemme olleet ystäviä jo pitkään, ainakin päiväkodista saakka. Leikimme samoja leikkejä, rakennamme lumilinnoja talvella ja pelaamme jalkapalloa kesällä. Kivinen on kiltti, vaikka joskus vähän hassu. Mutta ei Kivinen mitään pahaa tarkoita. Ainakaan tahallaan. Kerran hän laittoi eväsleivän väliin vaahtokarkkeja, ”koska vaahtokarkit näyttivät silloin iloisemmilta.”

Minä askartelin hänelle ystävänpäiväkortin. Leikkasin pahvista ison sydämen ja liimasin siihen kimalletta ja meidän yhteiskuvamme, joka oli otettu viime syksynä puistossa, kun roikuimme molemmat päät alaspäin kiipeilytelineellä. Kuvasta näkee, että minua kyllä jännitti. Mutta Kivinen kannusti minua ja sitten uskalsin – niin ne ystävät tekevät.

Kortin taakse kirjoitin:

”Oot paras kaveri, Kivinen. Kiitos, että oot olemassa.”

Sovimme jo aikaisemmin Kivisen kanssa, että tapaamme leikkipuistossamme klo 12. Otin mukaan kortin, eväspussin ja termospulloon kaakaota. Oli pieni pakkanen, mutta aurinko lämmitti ja lumi kimmelsi. Olin ihan täynnä intoa, ystävänpäiväretki parhaan ystävän kanssa! Mikään ei voisi mennä pieleen.

Mutta kun saavuin puistoon, Kivistä ei näkynyt missään. Odottelin, potkin lunta, istuin keinussa ja hörpin kaakaota. Kello tuli 12.30. Sitten 12.45. Olin jo varma, että hän oli unohtanut koko jutun. Alkoi jo harmittaa.

Kun olin juuri lähdössä, näin kaksi hahmoa kävelemässä puiston portista sisään. Toinen oli Kivinen!

Ja toinen oli Mikko. Mikko oli muuttanut pari viikkoa sitten Kivisen naapuriin. Mikko on meidän kanssamme saman ikäinen.

Kivinen ja Mikko nauroivat kovaa, heillä oli mukanaan potkukelkka ja Mikolla kädessään iso kaakaomuki.

- Moi Tuuli! Kivinen huikkasi, ja samalla Mikkokin heilautti kättään.

- Mooi, sanoin, ehkä vähän hiljaisemmin, kuin olin aikonut.

- Ajattelin, että Mikko voisi tulla mukaan, jos se sopii?

Hän ei tunne täältä vielä ketään ja sanoi, ettei ole koskaan laskenut pulkkamäkeä! Kivinen sanoi.

Minun vatsassani muljahti. Olin suunnitellut tätä päivää niin kauan, meidän päiväämme, ystävyksien päivä, minun ja Kivisen päivä.

Ja nyt... hän oli tuonut jonkun muun, meidän päiväämme.

- Joo... Mutisin ja työnsin kortin takaisin taskuuni. Minua ärsytti.

Me laskimme kuitenkin yhdessä mäkeä ja heittelimme lumipalloja. Mikko oli oikeastaan ihan hauska. Hän osasi matkia Kivisen isää hassusti ja kertoi tarinoita koirastaan, joka osasi ”melkein puhua.”

Mutta silti tunsin koko ajan pienen möykyn sisälläni. Se möykky tuntui ikävältä.

Mikko kuitenkin lähti käymään kotonaan vaihtamassa märät hanskat kuiviin. Kivinen kääntyi minuun päin.

- Onko kaikki okei? Kivinen kysyi.

Tuntui niin pahalta ja pidättelin itkua. Sain kuitenkin sanottua: - Olen vähän pettynyt... olin ajatellut, että tämä olisi meidän yhteinen ystävänpäivämme. Vain me kahdestaan.

Kivinen meni hiljaiseksi.

Sitten hän sanoi:

- Tuuli... Sä oot mun paras ystävä. Mutta joskus hyvä ystävä voi olla myös ystävä muille. En mä ketään vaihda pois. Mä vaan halusin, että Mikko ei olisi yksin tänään.

Sitten hän kaivoi repustaan jotain. Se oli kortti, jonka hän oli tehnyt minulle!

Siinä luki:

Tuuli, oot ollut mun kaveri aina. Tämä päivä ei olisi mitään ilman sua. Sä oot mun tärkein ystävä, eikä mikään tai kukaan muuta sitä.

Pienen pieni kyynel vierähti silmäkulmastani poskelleni, ehkä tuulesta, ehkä jostain muusta. Mutta möykyn tunne sisälläni katosi, ihan kokonaan. Olin onnellinen Kivisestä.

Kaivoin korttini taskusta ja ojensin sen Kiviselle.

- Tässä. Mäkin tein sulle kortin.

Kivinen hymyili leveästi ja sanoi:

- Kiitti, paras ystävä.

Minäkin hymyilin. Juuri silloin Mikko palasi.

- Jatketaanko vielä pulkkamäkeen? Hän kysyi.

- Jatketaan! Me sanoimme yhdessä kuorona.

Ja tiedätkö mitä? Meillä oli lopulta ihan tosi hauskaa!

Minä opin, että joskus ystävyys kasvaa, kun sitä jakaa.

Ja että todellinen ystävä on sellainen, joka pitää sun paikan, vaikka ottaisikin uuden tyypin mukaan leikkiin.

Hyvää ystävänpäivää, ystävä. Tänään, huomenna ja ihan joka päivä.




Luku 3 Tuuli ja ensimmäinen harrastus




 
Tänään on tärkeä päivä. Meillä alkaa uusi harrastus, salibandy! Me kutsutaan Kivisen kanssa uutta harrastusta ”säbäksi”, paljon helpompi ja nopeampi sanoa. Lisäksi meidän säbäjoukkue, MPS, on oikea joukkue. Meillä tulee ihan oikeita turnauksia! Ihmettelet varmaan, mikä ihmeen MPS? No, Mutkasen Pallo Seura! Meidän mielestämme aika hassu nimi säbäjoukkueelle. Mutta mikä parasta: Kivinen on mun kanssa samassa joukkueessa. Totta kai, koska ollaan synnytty samana vuonna. Meidän joukkueessa kaikki on samana vuonna syntyneitä ja se on hauskaa!

Kun saavuttiin Mutkasen koulun salille, meitä jännitti molempia. Palloja oli joka puolella ja vanhempi joukkue harjoitteli näyttäviä syöttöjä. Ne näyttivät tosi vaikeilta. Yksi vanhemman joukkueen pelaaja pompotteli mailalla palloa. Näytti ihan mahdottomalta!

- Tuuli, mieti jos mä en osaa mitään, Kivinen kuiskasi. - Et sä voi mokata. Ainakaan kauhean pahasti, koska mä mokaan kuitenkin ensin! Mä nauroin, mutta oikeasti mun vatsa oli täynnä perhosia. Jännitti ihan kauheasti. Mitä jos mä vaan kompuroin omiin jalkoihini?

Valmentaja, valkku, Aino, keräsi meidät piiriin.

- Tervetuloa uudet pelaajat! Tänään kokeillaan syöttöä, vastaanottoa ja vähän peliä lopuksi. Mutta meidän harjoituksissamme kaikista tärkeintä on, että saatte liikkuu ja tietty... pitää hauskaa! Valkku sanoi juhlallisesti.

Mä ja Kivinen vaihdettiin jännittyneet katseet. Mä ehkä vähän naurahdin ääneen. Kaikki ainakin tuijotti mua.

Ajattelin, että jos ei osaa, miten se voi olla edes hauskaa? Nyt mun vatsassa oikein muljahti kovaa. Ugh... Mitähän tästä vielä tulee? Olisiko vaan parempi lähteä kotiin?

Ensimmäinen harjoitus oli syöttö. Piti pitää mailaa oikein kädessä ja sitten mailalla syöttää palloa kaverille. Mä yritin niin kovaa, että pallo lensi suoraan salin kattoon ja putosi takaisin mun päähän. Koko joukkue repesi nauruun ja niin tein minäkin, vaikka hävetti ihan kauheasti. Tunsin vain, kun kuuma puna levisi mun poskille. Valkku tuli mun luokse ja sanoi:

- Nyt on hieman liikaa voimaa sulla. Ihan kevyesti, näin.

Kivinen taas löi pallon niin kovaa, että se kimposi seinästä ja osui valkkua melkein päähän.

- Hyvä yritys, mutta vähän vähemmän voimaa, valkku sanoi hymyillen ja jatkoi:

- Täällähän on tänään vain vahvoja pelureita. Ei hätää, opitte kyllä tekniikan ja pian huomaatte, että voimaa ei juurikaan tarvita.

Kaikki katsoi valkkua hölmistyneenä. Valkku yritti varmaan olla hauska, mutta me ei sitä kyllä tajuttu. Tuli kiusallinen hiljaisuus.

Seuraavaksi harjoiteltiin vastaanottoa. Se oli vielä vaikeampaa. Pallot lentelivät ihan minne sattuu.

- Tämä on ihan mahdotonta! Mä huokasin.

- Ei ole, Kivinen sanoi, mutta kompastui omiin kengännauhoihinsa ja kaatui pitkin pituuttaan.

Mä syöksyin Kivisen viereen. Esitin, että mäkin kaaduin. Me nauroimme molemmat niin, että poskia kuumotti.

Valkku huomasi meidän makoilut ja tuli heti kommentoimaan:

- Mitäs täällä tapahtuu? Ei kai täällä vain laiskotella kesken reenien?

- Eeeeehei! Huudettiin Kivisen kanssa kuorossa ja ponkaistiin ylös.

Lopuksi pelattiin pieni harjoitusottelu. Meidät laitettiin samaan joukkueeseen, mutta alku meni tosi huonosti. Pallo meni monta kertaa yli laidan ja vastustajat johtivat jo viidellä maalilla. Alkoi tulla taas koti-ikävä. Mitä jos säbä ei ole mun lajini?

Silloin Kivinen taputti mua olkapäälle.

-Hei Tuuli, ei se haittaa, jos hävitään. Tärkeintä on, että pelataan yhdessä.

Se sai mut hymyilemään:

-Okei. No, yritetään ainakin kerran. Ihan tosissaan!

Kivinen lähti jo kohti keskikenttää aloitukseen ja huusi:

-Joo! Tai yritetään pitää hauskaa!

Jotenkin Kivinen oli tosi hauska näky. Tukka hulmuten se paineli vaan menemään.

Seuraavan aloituksen jälkeen mä keskityin oikein kunnolla. Kun pallo tuli suoraan mua kohti, mä juoksin ja huitaisin mailalla. En ehtinyt, tai ehkä edes uskaltanut, katsoa. Mutta Kivinen oli hereillä ja paikalla! Kivinen löi pallon nätisti vastustajan maaliin!

- Jee! Me onnistuimme!! JEE JEEE!! M-P-S voiton vie! Me huudettiin ja tuuletettiin niin isosti, että valkku nauroi.

Pelin lopussa ei edes muistettu, kuinka monta maalia kumpikin joukkue sai. Me oltiin hikoiltu, kompastuttu ja naurettu niin paljon, että vatsaan sattui. Enää ei muljahdellut vatsassa, eikä jännittänyt. Mutta yksi asia oli varma: Me selvittiin ensimmäisistä harkoista MPS:n pelaajina! Eikä se ollutkaan niin pelottavaa. Emmekä me olleetkaan niin huonoja kuin ajateltiin!

Kotimatalla pyöräiltiin rinnakkain. Ilta-aurinko värjäsi taivaan oranssiksi, oli aika kaunista.

- Tiedätkö Tuuli? Musta tuntuu, että meistä tulee vielä tosi hyvä joukkue. Kivinen sanoi.

- Musta kans! Ja vaikka ei tulisikaan, niin ainakin meillä on

